PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FK/3/1/039	Bratislava 06. júna 2007	

Protimonopolný úrad Slovenskej republiky, odbor koncentrácií v správnom konaní číslo 0036/OK/2007 začatom dňa 09. 05. 2007 na základe oznámenia koncentrácie prostredníctvom splnomocnenej právnej zástupkyne JUDr. Aleny Černejovej, advokátky Advokátskej kancelárie ČERNEJOVÁ & HRBEK, Kýčerského č. 7, 811 05 Bratislava, vo veci koncentrácie podnikateľov Doughty Hanson & Co Limited, 45 Pall Mall, Londýn SW1Y 5JG, Spojené kráľovstvo Veľkej Británie a Severného Írska, reg. č. 2978632 a Norit International B. V., Hertmerweg 42/C, 7625 RH Zenderen, P. O. Box 89, 7690 AB BORNE, Holandsko, reg. č. 08119660,

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v nadobudnutí nepriamej výlučnej kontroly podnikateľom Doughty Hanson & Co Limited, 45 Pall Mall, Londýn SW1Y 5JG, Spojené kráľovstvo Veľkej Británie a Severného Írska, reg. č. 2978632 nad podnikom podnikateľa Norit International B. V., Hertmerweg 42/C, 7625 RH Zenderen, P. O. Box 89, 7690 AB BORNE, Holandsko, reg. č. 08119660, ku ktorej došlo na základe Zmluvy o predaji a kúpe akcií uzatvorenej dňa 01. 05. 2007 medzi spoločnosťami Gilde Buy-Out Fund II B. V., Gilde Buy-Out Fund II C. V., Gilde Buy-Out Fund II Parallel B. V., Gilde Buy-Out Fund II Parallel C. V., Euroland Purification B. V., Stichting Administratiekantoor Euroland Purification a Ignore-IT B. V. ako predávajúcimi, spoločnosťou DH N S. A. R. L. ako kupujúcim a spoločnosťou N ALPHA S. A. R. L. ako ručiteľom.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 1796/2007 dňa 09. 05. 2007 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikateľ Doughty Hanson & Co Limited, 45 Pall Mall, Londýn SW1Y 5JG, Spojené kráľovstvo Veľkej Británie a Severného Írska, reg. č. 2978632 (ďalej len „DHC“) prostredníctvom splnomocnenej právnej zástupkyne JUDr. Aleny Černejovej, advokátky Advokátskej kancelárie ČERNEJOVÁ & HRBEK, Kýčerského č. 7, 811 05 Bratislava (ďalej len „právna zástupkyňa“), oznamuje nadobudnutie nepriamej výlučnej kontroly nad podnikom podnikateľa Norit International B. V., Hertmerweg 42/C, 7625 RH Zenderen, P. O. Box 89, 7690 AB BORNE, Holandsko, reg. č. 08119660 (ďalej len „Norit“), ku ktorej došlo na základe Zmluvy o predaji a kúpe akcií uzatvorenej dňa 01. 05. 2007 medzi spoločnosťami Gilde Buy-Out Fund II B. V., Gilde Buy-Out Fund II C. V., Gilde Buy-Out Fund II Parallel B. V., Gilde Buy-Out Fund II Parallel C. V., Euroland Purification B. V., Stichting Administratiekantoor Euroland Purification a Ignore-IT B. V. ako predávajúcimi, spoločnosťou DH N S. A. R. L. ako kupujúcim a spoločnosťou N ALPHA S. A. R. L. ako ručiteľom (ďalej len „Zmluva“). 

Dňa 09. 05. 2007 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo 0036/OK/2007, o čom úrad informoval oznamovateľa koncentrácie listom číslo 1935/PMÚ SR/2007 zo dňa 21. 05. 2007.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom číslo 1935/PMÚ SR/2007 vyzval oznamovateľa koncentrácie o doplnenie predmetného oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona plynúť nezačala.

Oznamovateľ koncentrácie doplnil chýbajúce informácie a podklady podľa § 10 ods. 12 zákona a Vyhlášky listami zaevidovanými úradom pod číslami 2007/2007 a 2024/2007 dňa 28. 05. 2007. Doručením vyššie uvedených listov sa oznámenie predmetnej koncentrácie stalo úplným a dňa 29. 05. 2007 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom číslo 2022/PMÚ SR/2007 zo dňa 28. 05. 2007.

Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 100 000 Sk bol uhradený dňa 09. 05. 2007.

Z podkladov a informácií, ktoré boli úradu predložené v predmetnom správnom konaní účastníkom konania vyplynuli nasledujúce skutočnosti pričom údaje uvedené v hranatých zátvorkách boli účastníkom konania označené za obchodné tajomstvo:

1.	Podnikatelia

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

1.1	DHC

Spoločnosť DHC je založená v súlade s právnym poriadkom Spojeného kráľovstva Veľkej Británie a Severného Írska. Konkrétne informácie o osobách kontrolujúcich spoločnosť DHC boli označené účastníkom konania za predmet obchodného tajomstva a sú súčasťou spisového materiálu.

Spoločnosť DHC je správca súkromných majetkových fondov, ktorý priamo alebo prostredníctvom svojich dcérskych spoločností organizuje a riadi viacero súkromných investičných fondov v mene investorov. Spoločnosť DHC spravuje niekoľko fondov, ktoré kontrolujú viacero priemyselných spoločností. Spoločnosť DHC tak priamo alebo nepriamo vykonáva rozhodujúcu účasť vo viacerých spoločnostiach, pričom zoznam týchto spoločností je súčasťou spisového materiálu.

Spoločnosť DHC pôsobí na území Slovenskej republiky prostredníctvom dovozu výrobkov viacerých spoločností v portfóliu DHC a vlastní na území Slovenskej republiky spoločnosť [	OT	].

Z vyššie uvedených skutočností vyplýva, že spoločnosť DHC je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

1.2	Norit

Spoločnosť Norit je založená v súlade s právnym poriadkom Holandska. Z oznámenia koncentrácie vyplýva, že spoločnosť Norit je kontrolovaná spoločnosťou Gilde Investment Management B.V., Euroland Investments B.V., Stichting Administratiekantoor Euroland Purification a Ignore-It B.V..

Spoločnosť Norit má priamu alebo nepriamu rozhodujúcu účasť vo viacerých spoločnostiach na celom svete, pričom zoznam týchto spoločností je súčasťou spisového materiálu. Predmetom činnosti spoločnosti Norit je dodávka čistiacich technológií vrátane spotrebného materiálu, komponentov, systémov a riešení pre oblasť čistenia vody a nápojov. 

Spoločnosť Norit na území Slovenskej republiky pôsobí prostredníctvom dovozov svojich výrobkov v oblasti dodávok komponentov, systémov a integrovaných riešení  pre odvetvie spracovania tekutín a v oblasti dodávok aktívneho uhlíka a s tým súvisiacich služieb a zariadení využívaných na čistenie širokej škály látok vrátane vody, potravín a plynov/vzduchu. Na území Slovenskej republiky spoločnosť Norit priamo ani nepriamo nekontroluje žiadnu spoločnosť.

Z vyššie uvedených skutočností vyplýva, že spoločnosť Norit je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2.	Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 01. 05. 2007 bola uzatvorená Zmluva, na základe ktorej získa spoločnosť DHC prostredníctvom viacerých výlučne kontrolovaných dcérskych spoločností všetky akcie tvoriace základné imanie spoločnosti Norit. Z podkladov predložených účastníkom konania úrad zistil, že akcie spoločnosti Norit nadobudne spoločnosť N-Bidco B.V., v ktorej väčšinu akcií nepriamo vlastní kupujúca spoločnosť DH N S. A. R. L. a časť akcií nepriamo vlastní manažérska spoločnosť Euroland Purification II B.V.. Z vyššie uvedených skutočností vyplýva, že uskutočnením posudzovanej transakcie získa spoločnosť DHC prostredníctvom nepriamo výlučne kontrolovanej spoločnosti N-Bidco B.V. možnosť vykonávať rozhodujúci vplyv na činnosť spoločnosti Norit, čím získa spoločnosť DHC možnosť vykonávať nad spoločnosťou Norit nepriamu výlučnú kontrolu.

Vzhľadom na vyššie uvedené úrad zistil, že uzatvorením Zmluvy vznikla koncentrácia podnikateľov DHC a Norit podľa § 9 ods. 1 písm. b) v spojení s § 9 ods. 4 písm. b) zákona.

3.	Účastníci konania a koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Z vyššie uvedeného vyplýva, že účastníkom konania v prípade predmetnej koncentrácie je podnikateľ DHC, ktorý získava nepriamu výlučnú kontrolu nad podnikom podnikateľa Norit.

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná.

V prípade predmetnej koncentrácie je účastníkom koncentrácie podnikateľ DHC, ktorý získava nepriamu výlučnú kontrolu nad podnikom podnikateľa Norit, ako aj podnikateľ Norit, nad ktorým je nepriama výlučná kontrola získavaná.

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe predložených podkladov a informácií úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t. j. za rok 2006, presahuje 1 200 000 000 Sk, ale účastník koncentrácie Norit nedosiahol v roku 2006 na území Slovenskej republiky celkový obrat najmenej 360 000 000 Sk. 

Z vyššie uvedeného vyplýva, že účastníci koncentrácie nedosiahli zákonom stanovenú výšku obratov podľa § 10 ods. 1 písm. a) zákona, a úrad preto skúmal, či daná koncentrácia podlieha kontrole úradu podľa § 10 ods. 1 písm. b) zákona.

Účastník koncentrácie DHC dosiahol v roku 2006 na území Slovenskej republiky celkový obrat prevyšujúci 500 000 000 Sk a účastník koncentrácie Norit dosiahol v roku 2006 celosvetový celkový obrat prevyšujúci 1 200 000 000 Sk. 

Z vyššie uvedeného vyplýva, že účastníci koncentrácie dosiahli zákonom stanovenú výšku obratov podľa § 10 ods. 1 písm. b) zákona, a teda predmetná koncentrácia podlieha kontrole úradu.

Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a)	uzavretia zmluvy, 
b)	oznámenia prijatia návrhu v obchodnej verejnej súťaži, 
c)	doručenia rozhodnutia štátneho orgánu podnikateľovi,
d)	keď Európska komisia oznámila podnikateľovi, že vo veci bude konať úrad alebo 
e)	v ktorom nastala iná skutočnosť, na ktorej základe došlo k vzniku koncentrácie.
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmene e).

Z predložených podkladov a informácií úrad zistil, že právnym titulom vzniku predmetnej koncentrácie je Zmluva, ktorá bola uzatvorená dňa 01. 05. 2007. Vzhľadom na to, že oznámenie predmetnej koncentrácie bolo doručené úradu dňa 09. 05. 2007, predmetná koncentrácia bola oznámená úradu v zákonom stanovenej lehote. 

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

5.1	Tovarové relevantné trhy

Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

Z predložených podkladov a informácií úrad zistil, že účastníci koncentrácie sú činní v odlišných oblastiach podnikania a úrad sa preto zameral na aktivity podnikateľa Norit, ktorý sa zaoberá výrobou a predajom:
a)	komponentov, systémov a integrovaných riešení  pre odvetvie spracovania tekutín (ďalej len „spracovateľské technológie“),
b)	aktívneho uhlíka a s tým súvisiacich služieb a zariadení využívaných na čistenie širokej škály látok vrátane vody, potravín a plynov/vzduchu (ďalej len „aktívny uhlík“).

Výroba a predaj spracovateľských technológií

Spracovateľské technológie podnikateľa Norit zahŕňajú nízkotlakové mikrofiltračné (MF) a ultrafiltračné (UF) membrány, aseptické a hygienické ventily, vysokokvalité vodné čerpadlá, zariadenia na kontrolu kvality a CO2 systémy. Sú určené pre čistenie a spracovanie procesných tokov vo vode, nápojoch, potravinách, mliečnych a farmaceutických výrobkoch.

Podnikateľ Norit má prevádzky na výrobu spracovateľských technológií v Holandsku a v Nemecku, odkiaľ sa tovar dodáva do obchodných centier Norit a distribučným spoločnostiam po celom svete. 

Výroba a predaj aktívneho uhlíka

Aktívny uhlík a s tým súvisiace služby a zariadenia sa využívajú na čistenie širokej škály látok. Norit je výrobcom a poskytovateľom práškového a granulového aktívneho uhlíka a reaktivačných služieb potrebných pre opätovné využívanie aktívneho uhlíka. Norit dodáva aktívny uhlík predovšetkým pre čistenie plynu/vzduchu, pre odvetvie výroby a úpravy vody (pitnej, úžitkovej a odpadovej), potravín a nápojov, farmaceutické odvetvie, výrobu elektrickej energie, chemický, farmaceutický, banský a automobilový priemysel.

Podnikateľ Norit prevádzkuje zariadenia výroby aktívneho uhlíka v Holandsku, vo Veľkej Británii a v Spojených štátoch amerických. Okrem toho má Norit deaktivačné zairadenia v Holandsku, vo Veľkej Británii, Taliansku a v Spojených štátoch amerických. Aktívny uhlík podnikateľ Norit celosvetovo distribuuje prostredníctvom svojich globálnych predajných kancelárií a nezávislých distribučných spoločností.

Vzhľadom na to, že tak ako bude uvedené neskôr, predmetná koncentrácia neovplyvní podmienky hospodárskej súťaže v oblasti výroby a predaja spracovateľských technológií a v oblasti výroby a predaja aktívneho uhlíka, úrad ponechal pre účely tohto rozhodnutia presnú definíciu predmetných tovarových relevantných trhov otvorenú. 

5.2	Priestorové relevantné trhy

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Z oznámenia koncentrácie vyplýva, že priestorový relevantný trh pre výrobu a predaj spracovateľských technológií a aktívneho uhlíka vymedzil účastník konania minimálne územím Európskeho hospodárskeho priestoru, pričom uviedol, že toto územie môže byť vymedzené i širšie ako celosvetový trh.
 
Vzhľadom na to, že tak ako bude uvedené neskôr, predmetná koncentrácia neovplyvní podmienky hospodárskej súťaže v oblasti výroby a predaja spracovateľských technológií a v oblasti výroby a predaja aktívneho uhlíka, úrad ponechal pre účely tohto rozhodnutia presnú definíciu predmetných priestorových relevantných trhov otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na trhy výroby a predaja spracovateľských technológií a aktívneho uhlíka na území Slovenskej republiky.

6.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Vzhľadom na to, že tak ako bolo uvedené vyššie, podnikateľ DHC nepôsobí v tej istej oblasti ako podnikateľ Norit a zároveň nepôsobí ani v oblasti, ktorá by nadväzovala dodávkami alebo odbytom na činnosť podnikateľa Norit, posudzovaná koncentrácia je koncentráciou konglomerátneho charakteru. 

Výroba a predaj spracovateľských technológií

Z oznámenia koncentrácie vyplýva, že výroba a predaj spracovateľských technológií je nekoncentrované odvetvie s veľkým množstvom konkurentov, ktorí majú relatívne nízke trhové podiely.

Z podkladov a informácií predložených úradu účastníkom konania vyplýva, že celková veľkosť trhu výroby a predaja spracovateľských technológií na území Slovenskej republiky je podľa odhadu účastníka konania viac ako [- - - OT - - -] Sk. 

Na území Slovenskej republiky pôsobí podnikateľ Norit prostredníctvom dovozu spracovateľských technológií. V roku 2006 realizoval podnikateľ Norit na území Slovenskej republiky v oblasti spracovateľských technológií obrat vo výške                [- - - OT - - -] Sk a dosiahol tak na tomto trhu podiel vo výške [- - - OT- - -] %. Dosiahnutý obrat bol realizovaný z predaja vodných čerpadiel. Najdôležitejšími odberateľmi boli [	OT	
	].

Medzi konkurentov účastníka koncentrácie Norit v oblasti výroby a predaja spracovateľských technológií patria spoločnosti Alfa Laval, Christ Water Technlogy, Danaher, GE/Zenon, GEA Group, Hyflux, ITT, Koch Membrane Systems, Kubota, Pall a Siemens.

Vzhľadom na to že, v prípade predmetnej koncentrácie nedochádza k horizontálnemu ani vertikálnemu prekrývaniu aktivít účastníkov koncentrácie a s nimi prepojených podnikateľov, pričom tiež nepôsobia na úzko súvisiacich trhoch, štruktúra konkurenčného prostredia a postavenie účastníkov koncentrácie sa po uskutočnení posudzovanej koncentrácie v oblasti výroby a predaja spracovateľských technológií na území Slovenskej republiky nezmení a predmetnou koncentráciou nedôjde k vytvoreniu alebo posilneniu dominantného postavenia, ktorého dôsledkom sú významné prekážky efektívnej hospodárskej súťaže v oblasti výroby a predaja spracovateľských technológií. 

Výroba a predaj aktívneho uhlíka

Z oznámenia koncentrácie vyplýva, že výroba a predaj aktívneho uhlíka je nekoncentrované odvetvie, v ktorom celosvetovo vystupuje viac ako 100 spoločností. 

Z predložených podkladov a informácií vyplýva, že celková veľkosť trhu výroby a predaja aktívneho uhlíka na území Slovenskej republiky je podľa odhadu účastníka konania približne [- OT -] ton. 

Na území Slovenskej republiky pôsobí podnikateľ Norit prostredníctvom dovozu aktívneho uhlíka. V roku 2006 predal podnikateľ Norit na území Slovenskej republiky [- - OT - -] ton aktívneho uhlíka a dosiahol tak na tomto trhu podiel vo výške približne [OT] %. Najdôležitejšími odberateľmi boli spoločnosti [	OT	
	OT	].

Medzi najväčších celosvetových konkurentov účastníka koncentrácie Norit patria v oblasti výroby a predaja aktívneho uhlíka spoločnosti Calgon Carbon, MeadWestvaco, Kuraray, Arkema, Veolia Environment, Osaka Gas Company. 

Vzhľadom na to že, v prípade predmetnej koncentrácie nedochádza k horizontálnemu ani vertikálnemu prekrývaniu aktivít účastníkov koncentrácie a s nimi prepojených podnikateľov, pričom tiež nepôsobia na úzko súvisiacich trhoch, štruktúra konkurenčného prostredia a postavenie účastníkov koncentrácie sa po uskutočnení posudzovanej koncentrácie v oblasti výroby a predaja aktívneho uhlíka na území Slovenskej republiky nezmení a predmetnou koncentráciou nedôjde k vytvoreniu alebo posilneniu dominantného postavenia, ktorého dôsledkom sú významné prekážky efektívnej hospodárskej súťaže v oblasti výroby a predaja aktívneho uhlíka. 

7.	Záver

Tak ako je uvedené vyššie, vzhľadom na to, že v prípade predmetnej koncentrácie nedôjde k horizontálnemu ani vertikálnemu prekrytiu aktivít účastníkov koncentrácie, uskutočnením posudzovanej koncentrácie sa konkurenčné prostredie v oblasti výroby a predaja spracovateľských technológií a aktívneho uhlíka nezmení. Na základe vyššie uvedeného úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže v oblasti výroby a predaja spracovateľských technológií a aktívneho uhlíka na území Slovenskej republiky.

Podľa § 33 zákona úrad listom číslo 2051/PMÚ SR/2007 zo dňa 30. 05. 2007 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa k predmetnej výzve vyjadril listom zaevidovaným úradom pod číslom 2113/2007 dňa 04. 06. 2007, v ktorom vymedzil údaje obsahujúce obchodné tajomstvo. S výnimkou vymedzenia obchodného tajomstva, účastník konania v predmetnom liste uviedol, že k podkladom rozhodnutia, k spôsobu jeho zistenia a k záverom uvedeným vo výzve úradu nemá žiadne pripomienky, a že súhlasí so zisteniami a závermi úradu.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Alena Černejová
advokátka
Advokátska kancelária ČERNEJOVÁ & HRBEK
Kýčerského č. 7
811 05 Bratislava